Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Iñaki Iriarte López jaunak egindako galderaren erantzuna, Foru Diputazioak emana, 2005etik 2020ra bitartean Nafarroako administrazio publikoetan izandako langileei buruzkoa. Galdera 2021eko urriaren 22ko 118. Nafarroako Parlamentuko Aldizkari Ofizialean argitaratu zen.

Iruñean, 2022ko apirilaren 6an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikiriko foru parlamentari Iñaki Iriarte López jaunak idatziz erantzuteko galdera bat egin du (21PES-00326), non honako informazio hau eskatzen baitio Nafarroako Gobernuari:

a) Nafarroako administrazio publikoetan 2005etik 2020ra bitartean egondako langile-kopurua, bi urte horiek barne, espresuki adierazita zer administraziori atxikita zeuden –kasua bada, zer departamenturi–, eta lanpostua zer herritan zegoen.

b) Nafarroako Gobernuko eta haren mendeko erakunde autonomoetako langile-kopurua 2005etik 2020ra bitarte, bi urte horiek barne, departamentuz departamentu, lanpostua zer herritan zegoen adierazita.

c) Nafarroako administrazio publikoetako zenbat langilek jaso zuten euskarazko prestakuntza 2005etik 2020ra bitarte –Euskarabidean, NAPIn, euskaltegietan eta NUHEOn Nafarroako Gobernuak diruz lagundutako matrikulekin–, urtez urte eta mailaz maila zehaztuta, espresuki adierazita zer administraziori zeuden atxikita eta zer herritan dagoen.

Zure lehen galderari dagokionez, Lehendakaritzako, Berdintasuneko, Funtzio Publikoko eta Barneko Departamentuak ez ditu eskatutako datu horiek, Nafarroako Foru Administraziotik eta haren erakunde autonomoetatik kanpo.

Nafarroako Gobernuko departamentuei eta haren erakunde autonomoei buruzko datuei dagokienez, erantsitako dokumentuan ageri da urte bakoitzeko abenduaren 31n, 2006tik 2020ra bitarteko urteetan, lanean ari ziren pertsonen kopurua xehakatuta.

Ezin dizugu eman 2005ari buruzko informazioa, ez dagoelako gordeta informazioa ustiatzeko Tableau tresnan.

Esan behar da, gainera, “Herria” zutabean kasuren batean “Ez da aplikatzen” agertzen dela; horrek esan nahi du une horretan lanpostuak ez zeukala herririk esleituta. Azkenik, komeni da ohartaraztea unitateei buruzko informazioa baliokidetasunen bidez egokitu dela, egungo departamentuak ager daitezen.

Euskarazko prestakuntzari buruz c) atalean eskatzen duzun informazioari dagokionez, adierazi behar da Euskarabidearen bitartez gauzatzen dela Administrazioko langileek euskara ikasteko prestakuntza-eskaintza osoa. Beraz, argitu behar da NAPIk ez duela horrelako ikastarorik eskaintzen.

NAPIk ematen ditu, bai, ikastaroak euskaraz: libre office, estresari aurre egitea, Internet 2.0 eta abar; baina horrelakoak ez dira galdera honen xede eta ez dugu haiei buruzko daturik emanen.

Hori esanda, komeni da argitzea Nafarroako administrazio publikoetako langileek ez dutela matrikularen ordainketa beren gain hartzen ez Euskarabideak eskainitako prestakuntzan ez NAPIk eskainitakoan. Beraz, zentzu hertsian ezin liteke matrikularako dirulaguntzez hitz egin kasu hauetan.

Euskaltegien kasuan, Euskarabideak bai, ematen die dirulaguntza zentro horietan ikasten duten Nafarroako administrazio publikoetako langileei, 2015. urteaz geroztik.

Kontzeptu horiek argitu ondoren, eskatutako datuak emanen ditugu hurrengo taulan, baina aurretik zehaztu behar dugu Euskarabidea irailaren 10eko 183/2007 Foru Dekretuaren bidez sortu zela eta, beraz, lehen datu eskuragarriak 2008koak direla.

Gainera, garapen teknikoa dela eta, euskara mailen arabera sailkatutako datuak 2015. urtetik aurrera baizik ez daude eskuragarri.

|  |  |  |  |
| --- | --- | --- | --- |
| Urtea | Maila | IkasleakEuskarabidea  | Ikasleak diruz lagunduta |
| 2008  | (2007-2008)  | 1306  |  |
| 2009  | (2008-2009)  | 1553  |  |
| 2010  | (2009-2010)  | 874  |  |
| 2011  | (2010-2011)  | 677  |  |
| 2012  | {2011-2012)  | 506  |  |
| 2013  | (2012-2013)  | 548  |  |
| 2014  | (2013-2014)  | 826  |  |
| 2015  | (2014-2015)  | 897  | 7  |
| 2016  | (2015-2016)  | 843  | 1  |
| 2017  | (2016-2017)  | 878  | 13  |
| 2018  | (2017-2018)  | 1102  | 17  |
| 2019  | (2018-2019)  | 939  | 20  |
| 2020  | (2019-2020)  | 682  | 11  |

|  |  |  |  |  |  |
| --- | --- | --- | --- | --- | --- |
| Euskara maila  | 2015-2016  | 2016-2017  | 2017-2018  | 2018-2019  | 2019-2020  |
| A1  | 213  | 183  | 201  | 163  | 129  |
| A2  | 130  | 117  | 116  | 215  | 158  |
| B1  | 164  | 145  | 229  | 153  | 123  |
| B2  | 113  | 204  | 218  | 236  | 184  |
| C1  | 223  | 229  | 338  | 172  | 88  |
| Guztira  | 843  | 878  | 1102  | 939  | 682  |

Azkenik, Nafarroako Urruneko Hizkuntza Eskola Ofizialaren (NUHEO) euskarazko prestakuntza-eskaintzari dagokionez, adierazi behar da ez dela berariazko programarik eskaintzen hizkuntza horretan prestakuntza jaso nahi duten Nafarroako administrazio publikoetako langileentzat.

NUHEOn euskarazko prestakuntza eskaintza bakarra Bigarren Hezkuntzako eta unibertsitateko ikasleei zuzendua da, esteka honen bidez ikus daitekeenez:

https://eoidna.educacion.navarra.es/eu/euskara/

Hori guztia jakinarazten dizut, Nafarroako Parlamentuko Erregelamenduaren 194. artikuluak xedatua betez.

Iruñean, 2022ko apirilaren 5ean

Lehendakaritzako, Berdintasuneko eta Funtzio Publikoko kontseilaria: Javier Remírez Apesteguía

(Oharra: Aipatu eranskina foru parlamentarien eskura dago kudeaketa parlamentarioko Ágora sisteman).